इस संगठन के अध्यक्ष देव राज गोयल ने अंतरिम राहत के तौर पर डेरा के पूर्व प्रमुख सतनाम सिंह जी महाराज के जन्म दिवस के मौके पर 25 जनवरी को भी प्रवचन की इजाजत देने की मांग की थी। संगठन ने कहा था कि चूंकि राम रहीम अभी भी डेरा के प्रमुख हैं इसलिए उनका भाषण इस समाज के लिए अहम है। हालांकि अदालत ने इस सुविधा को देने से इनकार कर दिया है। बता दें कि राम रहीम इस वक्त रोहतक के सुनारिया जेल में बंद है।सिरसा स्थित गुरमीत राम रहीम को सीबीआई की पंचकूला कोर्ट ने दो साध्वियों के यौन शोषण के मामले में दोषी करार देते हुए 20 साल के कैद का फैसला सुनाया था। साथ ही कोर्ट ने डेरा प्रमुख पर आर्थिक दंड भी लगाया था। राम रहीम को दोषी करार दिये जाने के बाद, हरियाणा के रोहतक, पंचकूला और पंजाब के बठिंडा में बड़े पैमाने पर हिंसा हुई। राम रहीम के भक्तों ने दर्जनों गाड़ियों को आग लगा दी और सरकारी संपत्ति को नुकसान पहुंचाया था। इस घटना में 30 से ज्यादा लोगों की मौत हुई थी।